CELEX: 32019D2009
Language: ro
Date: 2019-12-02 00:00:00
Title: Decizia (PESC) 2019/2009 a Consiliului din 2 decembrie 2019 de sprijinire a eforturilor Ucrainei de combatere a traficului ilicit de arme, muniții și explozivi, în cooperare cu OSCE

3.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 312/42
               
            
         DECIZIA (PESC) 2019/2009 A CONSILIULUI
         din 2 decembrie 2019
         de sprijinire a eforturilor Ucrainei de combatere a traficului ilicit de arme, muniții și explozivi, în cooperare cu OSCE
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 28 alineatul (1) și articolul 31 alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 19 noiembrie 2018, Consiliul a adoptat Strategia UE împotriva armelor de foc, a armelor de calibru mic și a armamentului ușor (SALW) ilicite și a muniției aferente, intitulată „Asigurarea securității armelor, protejarea cetățenilor” (denumită în continuare „Strategia UE privind SALW”). Scopul Strategiei UE privind SALW îl constituie direcționarea acțiunii europene integrate, colective și coordonate în vederea preîntâmpinării și a reducerii achiziției ilicite de SALW și de muniție aferentă de către teroriști, infractori și alți actori neautorizați, precum și promovarea asumării răspunderii și a comportamentului responsabil în ceea ce privește comerțul legal cu arme.
                  
               
                     (2)
                  
                  
                     La nivel regional, Strategia UE privind SALW prevede angajamentul Uniunii și al statelor sale membre de a sprijini consolidarea capabilităților de aplicare a legii pentru a identifica, anihila și interzice rețelele de trafic și pentru a împiedica ca armele de foc să ajungă la teroriști și infractori prin intermediul pieței ilicite, printre altele prin blocarea finanțării și transporturilor ilicite de arme și prin consolidarea rolului poliției de frontieră, al autorităților vamale și portuare în combaterea fluxurilor de arme ilicite care se desfășoară prin intermediul transportului maritim.
                  
               
                     (3)
                  
                  
                     Potrivit Strategiei UE privind SALW, instabilitatea actuală din Europa de Est a intensificat traficul ilicit de arme de foc în diferite țări din regiune, cum ar fi Ucraina. Acest lucru reprezintă o amenințare importantă pe termen lung la adresa securității, atât pentru Ucraina, cât și pentru Uniune. Cooperarea dintre Uniune și Ucraina în această privință prezintă, astfel, interes pentru ambele părți. Uniunea rămâne angajată în relațiile bilaterale cu Ucraina și cu alte țări din regiune și integrează sistematic lupta împotriva SALW ilicite în toate dialogurile în materie de securitate cu țările partenere din vecinătate.
                  
               
                     (4)
                  
                  
                     În mai 2016, Serviciul de Poliție de Frontieră al Ucrainei a solicitat Secretariatului Organizației pentru Securitate și Cooperare în Europa (OSCE) să efectueze o evaluare a necesităților în vederea combaterii traficului ilicit de arme, muniții și explozivi în interiorul Ucrainei și dincolo de frontierele acesteia. Evaluarea necesităților a fost realizată cu sprijinul Franței și al Germaniei și a fost publicată în aprilie 2018. Rezultatele evaluării necesităților au fost confirmate de principalele autorități de aplicare a legii și agenții de securitate din Ucraina în cadrul unei reuniuni la nivel înalt organizate la Kiev la 7 iunie 2018.
                  
               
                     (5)
                  
                  
                     Serviciul de Poliție de Frontieră al Ucrainei, Serviciul Fiscal de Stat/Serviciul Vamal de Stat al Ucrainei și Ministerul Afacerilor Interne al Ucrainei și-au exprimat în mod oficial, în scris, interesul și au solicitat cooperarea cu Secretariatul OSCE și cu coordonatorul de proiecte pentru Ucraina al OSCE în vederea sprijinirii eforturilor Ucrainei de combatere a traficului ilicit de arme, muniții și explozivi, în conformitate cu rezultatele evaluării necesităților.
                  
               
                     (6)
                  
                  
                     Asistența acordată de Uniune Ucrainei în materie de control al frontierelor, respectiv strategia privind gestionarea integrată a frontierelor, sprijinită prin Instrumentul european de vecinătate al Comisiei și de misiunile civile din cadrul politicii de securitate și apărare comune ale Uniunii, și anume misiunea Uniunii Europene de consiliere pentru reforma sectorului securității civile în Ucraina (EUAM Ucraina) și misiunea Uniunii Europene de asistență frontalieră în Moldova și Ucraina (EUBAM Moldova și Ucraina), precum și activitățile de sprijin pentru controlul frontierelor din cadrul acestora, nu include un sprijin destinat în mod specific combaterii traficului ilicit de arme, muniții și explozivi.
                  
               
                     (7)
                  
                  
                     La 30 iunie 2018, cea de a treia Conferință a Organizației Națiunilor Unite de evaluare a progreselor realizate în ceea ce privește punerea în aplicare a Programului de acțiune al ONU împotriva armelor de calibru mic și a armamentului ușor ilicite a adoptat un document final în care statele își reînnoiesc angajamentul de a preîntâmpina și de a combate deturnarea armelor de calibru mic și a armamentului ușor. Statele și-au reafirmat disponibilitatea de a continua cooperarea internațională și de a consolida cooperarea regională prin îmbunătățirea coordonării, a consultării, a schimbului de informații și a cooperării operaționale, cu implicarea organizațiilor regionale și subregionale relevante, precum și a autorităților de aplicare a legii, de control la frontiere și de acordare a licențelor de import și de export.
                  
               
                     (8)
                  
                  
                     Agenda 2030 pentru dezvoltare durabilă afirmă că lupta împotriva comerțului ilicit cu arme de calibru mic și armament ușor este necesară pentru realizarea a numeroase obiective de dezvoltare durabilă, inclusiv a celor privind pacea, justiția și instituțiile solide, reducerea sărăciei, creșterea economică, sănătatea, egalitatea de gen și orașele sigure. Prin urmare, în cadrul obiectivului de dezvoltare durabilă 16.4, toate statele s-au angajat să reducă în mod semnificativ fluxurile financiare ilicite și fluxurile de arme ilicite.
                  
               
                     (9)
                  
                  
                     În documentul său intitulat „Asigurarea viitorului nostru comun - un program de dezarmare”, prezentat la 24 mai 2018, secretarul general al ONU a solicitat să se combată acumularea excesivă de arme convenționale și comerțul ilicit cu acestea și să se sprijine abordările la nivel de țară privind armele de calibru mic.
                  
               
                     (10)
                  
                  
                     La 25 octombrie 2012, Consiliul a adoptat Decizia 2012/662/PESC (1) de sprijinire a activităților de reducere a riscului de comerț ilicit cu arme de calibru mic și armament ușor și de acumulare excesivă a acestora în regiunea OSCE și, la 4 august 2017, Consiliul a adoptat Decizia (PESC) 2017/1424 (2) de sprijinire a activităților OSCE de reducere a riscului de trafic ilicit și de acumulare excesivă de arme de calibru mic și armament ușor și de muniții convenționale în fosta Republică iugoslavă a Macedoniei și în Georgia,
                  
               ADOPTĂ PREZENTA DECIZIE:
         
            Articolul 1
            
               (1)   Scopul prezentei decizii este de a consolida capacitățile Serviciului de Poliție de Frontieră al Ucrainei, ale Ministerului Afacerilor Interne al Ucrainei și ale Serviciului Fiscal de Stat/Serviciului Vamal de Stat al Ucrainei în vederea combaterii traficului ilicit de arme, muniții și explozivi în Ucraina.
            
            
               (2)   În temeiul alineatului (1), prezenta decizie are următoarele obiective:
               
                           (a)
                        
                        
                           consolidarea capabilităților Serviciului de Poliție de Frontieră, ale Ministerului Afacerilor Interne și ale Serviciului Fiscal de Stat/Serviciului Vamal de Stat ale Ucrainei în ceea ce privește prevenirea și combaterea traficului ilicit de arme, muniții și explozivi;
                        
                     
                           (b)
                        
                        
                           consolidarea capacităților de supraveghere ale Ministerului Afacerilor Interne în ceea ce privește controlul exercitat de acesta asupra fabricării, marcării și păstrării evidenței armelor, munițiilor și explozivilor, corespunzător cu necesitățile identificate în cadrul evaluării necesităților;
                        
                     
                           (c)
                        
                        
                           consolidarea capacităților operaționale ale Ministerului Afacerilor Interne și ale Poliției Naționale a Ucrainei, care se subordonează Ministerului Afacerilor Interne, în ceea ce privește criminalistica, analiza, depistarea, urmărirea și investigarea traficului ilicit de arme, muniții și explozivi;
                        
                     
                           (d)
                        
                        
                           consolidarea capacităților Ministerului Afacerilor Interne de a îmbunătăți mecanismele legislative de reglementare și control al circulației și utilizării armelor, munițiilor și explozivilor, precum și de a crește nivelul de sensibilizare a opiniei publice cu privire la riscurile legate de deținerea ilegală, utilizarea abuzivă și traficul de arme, muniții și explozivi, în conformitate cu necesitățile identificate în cadrul evaluării necesităților;
                        
                     
                           (e)
                        
                        
                           consolidarea coordonării și a cooperării dintre agenții, care să aibă drept rezultat dezvoltarea unei abordări strategice, precum și colectarea și analizarea de date în vederea prevenirii și a combaterii traficului ilicit de arme, muniții și explozivi în Ucraina, în conformitate cu necesitățile identificate în cadrul evaluării necesităților.
                        
                     
            
               (3)   În temeiul alineatului (2), Uniunea sprijină următoarele acțiuni:
               
                           (a)
                        
                        
                           consolidarea cadrului normativ și legislativ relevant;
                        
                     
                           (b)
                        
                        
                           colectarea, compilarea și schimbul de date relevante, inclusiv crearea și unificarea de baze de date electronice;
                        
                     
                           (c)
                        
                        
                           dezvoltarea capacităților instituțiilor relevante;
                        
                     
                           (d)
                        
                        
                           furnizarea de activități de formare;
                        
                     
                           (e)
                        
                        
                           achiziționarea de echipamente și infrastructură specializate, inclusiv capacități de detectare cu ajutorul folosirii câinilor,
                        
                     
                           (f)
                        
                        
                           crearea de platforme pentru a consolida coordonarea dintre agenții la nivel național și clarificarea mandatelor acestora, facilitând cooperarea și schimbul de informații;
                        
                     
                           (g)
                        
                        
                           sensibilizarea publicului larg;
                        
                     
                           (h)
                        
                        
                           schimburile și cooperarea la nivel regional și internațional.
                        
                     
            
               (4)   Beneficiarii proiectului sunt autoritățile naționale din Ucraina responsabile de prevenirea și combaterea traficului ilicit de arme, muniții și explozivi. Autoritățile naționale care sunt avute în vedere în principal sunt: Serviciul de Poliție de Frontieră, Ministerul Afacerilor Interne și Poliția Națională a Ucrainei, care se subordonează Ministerului Afacerilor Interne, precum și Serviciul Fiscal de Stat/Serviciul Vamal de Stat. Alte autorități naționale mandatate, cum ar fi Serviciul de Securitate al Ucrainei, sunt implicate de la caz la caz.
            
            
               (5)   Descrierea detaliată a proiectului este prevăzută în anexa la prezenta decizie.
            
         
         
            Articolul 2
            
               (1)   Înaltul Reprezentant al Uniunii pentru afaceri externe și politica de securitate („ÎR”) este responsabil de punerea în aplicare a prezentei decizii.
            
            
               (2)   Punerea în aplicare tehnică a proiectului menționat la articolul 1 (denumit în continuare „proiectul”) este efectuată de Secretariatul OSCE.
            
            
               (3)   Secretariatul OSCE își îndeplinește atribuțiile sub responsabilitatea ÎR. În acest scop, ÎR încheie acordurile necesare cu Secretariatul OSCE.
            
         
         
            Articolul 3
            
               (1)   Valoarea de referință financiară pentru punerea în aplicare a proiectului finanțat de Uniune este de 5 151 579 EUR.
            
            
               (2)   Cheltuielile finanțate din valoarea de referință prevăzută la alineatul (1) sunt gestionate în conformitate cu procedurile și normele aplicabile bugetului general al Uniunii.
            
            
               (3)   Comisia supraveghează gestionarea corectă a cheltuielilor menționate la alineatul (1). În acest scop, aceasta încheie acordul de finanțare necesar cu Secretariatul OSCE. Acordul de finanțare prevede că Secretariatul OSCE trebuie să asigure vizibilitatea contribuției Uniunii, într-un mod corespunzător în raport cu valoarea acesteia.
            
            
               (4)   Comisia depune eforturile necesare pentru a încheia acordul de finanțare menționat la alineatul (3) cât mai curând posibil după intrarea în vigoare a prezentei decizii. Comisia informează Consiliul cu privire la eventualele dificultăți survenite în cursul acestui proces și cu privire la data încheierii acordului de finanțare.
            
         
         
            Articolul 4
            
               (1)   ÎR raportează Consiliului cu privire la punerea în aplicare a prezentei decizii, pe baza unor rapoarte descriptive periodice semestriale întocmite de Secretariatul OSCE. Rapoartele respective stau la baza evaluării care urmează să fie realizată de Consiliu.
            
            
               (2)   Comisia raportează cu privire la aspectele financiare ale proiectului menționat la articolul 1.
            
         
         
            Articolul 5
            
               (1)   Prezenta decizie intră în vigoare la data adoptării.
            
            
               (2)   Prezenta decizie expiră după 36 de luni de la data încheierii acordului de finanțare menționat la articolul 3 alineatul (3). Cu toate acestea, decizia expiră după șase luni de la data intrării sale în vigoare în situația în care nu a fost încheiat niciun acord în acest interval.
            
         
         
            Adoptată la Bruxelles, 2 decembrie 2019.
            
               
                  Pentru Consiliu
               
               
                  Președintele
               
               M. OHISALO
            
         
         
            (1)  Decizia 2012/662/PESC a Consiliului din 25 octombrie 2012 de sprijinire a activităților de reducere a riscului de comerț ilicit cu arme de calibru mic și armament ușor și de acumulare excesivă a acestora în regiunea Organizației pentru Securitate și Cooperare în Europa (OSCE) (JO L 297, 26.10.2012, p. 29).
         
            (2)  Decizia (PESC) 2017/1424 a Consiliului din 4 august 2017 de sprijinire a activităților OSCE de reducere a riscului de trafic ilicit și de acumulare excesivă de arme de calibru mic și armament ușor și de muniții convenționale în fosta Republică iugoslavă a Macedoniei și în Georgia (JO L 204, 5.8.2017, p. 82).
      
      
         
            ANEXĂ
            
               PROGRAMUL CUPRINZĂTOR AL OSCE DE SPRIJINIRE A EFORTURILOR UCRAINEI DE A COMBATE TRAFICUL ILICIT DE ARME, MUNIȚII ȘI EXPLOZIVI
            
            1.   Context
            În ultimii ani, Ucraina s-a confruntat cu riscuri și provocări considerabile în materie de siguranță și securitate legate de proliferarea armelor, munițiilor și explozivilor cu caracter ilicit dincolo de frontierele sale, precum și pe teritoriul său. Acestea au fost agravate în mod deosebit de criza din Ucraina și din jurul acesteia și s-au manifestat prin deținerea ilegală, utilizarea abuzivă și traficul de arme, muniții și explozivi.
            Ucraina continuă să fie considerată un motiv de îngrijorare și o provocare importantă în cadrul Strategiei UE împotriva armelor de foc, a armelor de calibru mic și a armamentului ușor (SALW) ilicite și a muniției aferente (denumită în continuare „Strategia UE privind SALW”). Potrivit Strategiei UE privind SALW, „instabilitatea actuală din Europa de Est a intensificat traficul ilicit de arme de foc în diferite țări din regiune, cum ar fi Ucraina. Acest lucru reprezintă o amenințare importantă pe termen lung la adresa securității atât pentru Ucraina, cât și pentru UE. Cooperarea dintre UE și Ucraina în această privință prezintă, astfel, interes pentru ambele părți. UE rămâne angajată în relațiile bilaterale cu Ucraina și cu alte țări din regiune și integrează sistematic lupta împotriva SALW ilicite în toate dialogurile în materie de securitate cu țările partenere din vecinătate.”
            Astfel, în ceea ce privește vecinătatea estică în general și Ucraina în particular, Strategia UE privind SALW prevede următoarele acțiuni:
            
                        —
                     
                     
                        „UE și statele sale membre vor integra lupta împotriva traficului de arme de foc/SALW în contextul dialogului în materie de securitate cu țările partenere din vecinătate, precum Ucraina;
                     
                  
                        —
                     
                     
                        UE și statele sale membre vor institui canale de comunicare între experții UE și experții ucraineni, vor identifica un punct de contact pentru asigurarea unei bune cooperări, creșterea nivelului de informare, schimbul de bune practici și de cunoștințe de specialitate și, de asemenea, vor identifica necesitățile de formare și alte măsuri de sprijin pentru consolidarea capacităților Ucrainei în acest domeniu; și
                     
                  
                        —
                     
                     
                        UE și statele sale membre vor participa în continuare la o masă rotundă permanentă pe probleme tehnice cu Ucraina pentru soluționarea problemei presante a traficului ilicit de arme de foc și a riscurilor asociate cazurilor în care aceste arme intră în posesia teroriștilor și a grupurilor infracționale organizate.”
                     
                  Ca răspuns la cererea inițială formulată în mai 2016 de Serviciul de Poliție de Frontieră al Ucrainei (SPFU), Secretariatul OSCE a efectuat și redactat o „Evaluare a necesităților în vederea combaterii traficului ilicit de arme, muniții și explozivi în interiorul Ucrainei și dincolo de granițele acesteia” (denumită în continuare „evaluarea necesităților”). Evaluarea necesităților, publicată în aprilie 2018, a implicat mai multe ministere și agenții cu competențe în ceea ce privește reglementarea armelor, munițiilor și explozivilor, aplicarea legii și securitatea. Evaluarea necesităților a evidențiat faptul că abordarea actuală referitoare la depistarea și reducerea traficului ilicit de arme, muniții și explozivi in interiorul și în afara frontierelor Ucrainei se dovedește a fi problematică. Este necesar să fie sporit sprijinul în vederea dezvoltării resurselor umane și tehnice, a unei legislații clar înțelese și a coordonării la nivelul relațiilor dintre agenții, precum și sprijinul și cooperarea internaționale. De asemenea, evaluarea necesităților a stabilit nivelul de referință pentru furnizarea de asistență tehnică și sprijin instituțional în vederea dezvoltării capacităților autorităților ucrainene în cadrul eforturilor acestora de combatere a traficului de arme, muniții și explozivi în mod global și durabil.
            La 7 iunie 2018, principalele ministere și agenții cu competențe în ceea ce privește reglementarea armelor, munițiilor și explozivilor, aplicarea legii și securitatea din Ucraina au confirmat rezultatele evaluării necesităților cu ocazia reuniunii la nivel înalt organizate la Kiev. Acestea au reiterat care sunt amenințările clar înțelese legate de traficul ilicit de arme, muniții și explozivi, atât cele actuale, cât și cele care se profilează, precum și angajamentele care urmăresc îmbunătățirea situației pe teren. Printre acestea s-a numărat aprobarea foii de parcurs, elaborată în urma evaluării necesităților, care susține o abordare integrată, cuprinzătoare și bazată pe cooperare în vederea dezvoltării eficace a capacităților și a funcționării eficace a sistemului de combatere a traficului ilicit de arme, muniții și explozivi în Ucraina.
            La 12 martie 2019, aceleași autorități s-au întâlnit în cadrul celei de a doua reuniuni la nivel înalt organizate la Kiev, ocazie cu care au fost constatate în mod clar progresele înregistrate în cadrul discuțiilor referitoare la provocările, necesitățile reale și inițiativele legate de combaterea traficului ilicit de arme, muniții și explozivi în Ucraina și în afara frontierelor acesteia. În plus, cu ocazia reuniunii au fost luate și o serie de angajamente la nivel național și internațional în vederea intensificării acțiunilor desfășurate.
            Mai multe ministere și agenții cu competențe în ceea ce privește aplicarea legii și securitatea și-au exprimat în mod oficial, în scris, interesul și au solicitat cooperarea cu Secretariatul OSCE în vederea sprijinirii eforturilor Ucrainei de combatere a traficului ilicit de arme, muniții și explozivi; este vorba despre SPFU în mai 2016, Serviciul Fiscal de Stat(SFS)/Serviciul Vamal de Stat (SVS) în iulie 2018 și Ministerul Afacerilor Interne al Ucrainei în martie 2019. Aceste ministere și agenții s-au adresat coordonatorului de proiecte pentru Ucraina al OSCE în vederea oferirii de sprijin pentru punerea în aplicare concretă a activităților din cadrul proiectului înainte de mijlocul lunii septembrie 2019.
            2.   Obiectiv general
            Consolidarea capacităților autorităților ucrainene în vederea prevenirii și combaterii traficului ilicit de arme, muniții și explozivi.
            3.   Descrierea acțiunii
            Acțiunea se bazează pe constatările și recomandările formulate de Secretariatul OSCE în cadrul documentului intitulat „Evaluarea necesităților în vederea combaterii traficului ilicit de arme, muniții și explozivi în interiorul Ucrainei și dincolo de granițele acesteia”. În plus, acțiunea a fost dezvoltată și ca răspuns la solicitările explicite de cooperare și de asistență adresate Secretariatului OSCE și coordonatorului de proiecte pentru Ucraina (CPU) al OSCE de SPFU, de SFS și de Ministerul Afacerilor Interne al Ucrainei. Solicitările au fost urmate de consultări tehnice aprofundate între OSCE și actorii statali menționați.
            În strânsă cooperare cu autoritățile ucrainene relevante, OSCE a elaborat trei proiecte care abordează diferite aspecte ale mandatelor lor legate de combaterea traficului ilicit de arme, muniții și explozivi. Proiectele sunt combinate în cadrul unui program cuprinzător unificat în vederea sporirii siguranței și securității generale în Ucraina. Programul cuprinzător sprijină Strategia UE împotriva armelor de foc, a armelor de calibru mic și a armamentului ușor (SALW) ilicite și a muniției aferente (2018), în special acțiunile care privesc vecinătatea estică.
            3.1.   Proiectul 1: Sprijinirea Serviciului de Poliție de Frontieră al Ucrainei în ceea ce privește prevenirea și combaterea traficului ilicit de arme, muniții și explozivi
            3.1.1.   Obiectiv
            Obiectivul proiectului este de a ajuta Serviciul de Poliție de Frontieră al Ucrainei (SBGS) să își consolideze capacitatea de prevenire și combatere a traficului ilicit de arme, muniții și explozivi.
            3.1.2.   Descriere
            SBGS constituie una dintre autoritățile de aplicare a legii din Ucraina însărcinate să combată traficul ilicit de arme, muniții și explozivi. Acesteia îi revine responsabilitatea de a asigura inviolabilitatea frontierelor de stat și de a apăra drepturile suverane ale Ucrainei în zona sa economică (maritimă) exclusivă.
            Proiectul va urmări să abordeze lacunele verificate de la nivelul capabilităților din cadrul SBGS prin intermediul: (a) dezvoltării capacităților de formare, tehnice și operaționale în ceea ce privește prevenirea și combaterea traficului ilicit de arme, muniții și explozivi; și (b) transferului de bune practici aplicate la nivel internațional și al schimbului de informații, în special în legătură cu statele membre ale UE, partenerii din Balcanii de Vest și statele din vecinătate.
            3.1.3.   Rezultate preconizate
            Rezultatul 1: capabilități sporite ale SBGS în ceea ce privește prevenirea și combaterea traficului ilicit de arme, muniții și explozivi
            Indicatori:
            
                        —
                     
                     
                        competențe sporite (organizaționale, tehnice și de cunoaștere) ale personalului SBGS care beneficiază de proiect, în cadrul instituțiilor de învățământ și de formare profesională, al unităților de analiză și de investigare și al unităților operaționale relevante, în sprijinul prevenirii și combaterii traficului ilicit de arme, muniții și explozivi și aplicarea acestor competențe în cadrul proceselor lor obișnuite de lucru;
                     
                  
                        —
                     
                     
                        măsuri de cooperare și crearea de rețele de experți – în contexte naționale, subregionale și internaționale – care contribuie la interoperabilitatea beneficiarilor proiectului cu omologii lor și aplicarea acestor măsuri în procesele obișnuite de lucru ale unităților și instituțiilor relevante ale beneficiarilor proiectului;
                     
                  
                        —
                     
                     
                        constatările documentate ale evaluărilor și abordările în materie de management al calității sunt puse la dispoziția părților interesate din cadrul proiectului (beneficiarii primari și secundari ai proiectului, comunitatea donatorilor și OSCE) și sunt puse în practică și luate în considerare de către acestea în scopul consolidării capacităților.
                     
                  3.1.4.   Activități
            3.1.4.1.   Program de formare cuprinzător pentru prevenirea și combaterea traficului ilicit de arme, muniții și explozivi, destinat SBGS, corespunzător cu necesitățile identificate în evaluarea necesităților
            Activitatea va include:
            
                        —
                     
                     
                        un program de formare cuprinzător pentru prevenirea și combaterea traficului ilicit de arme, muniții și explozivi, care va urma o abordare pe două niveluri: (a) prin dezvoltarea și consolidarea cunoștințelor, aptitudinilor și atitudinilor necesare ale instructorilor și formatorilor, și anume acțiuni de formare a formatorilor; și (b) prin dezvoltarea și consolidarea gradului de cunoștințe și experiență în domenii de nișă, cum ar fi analiza riscului și stabilirea profilului criminalistic, analiza criminalistică, introducerea de mijloace tehnice, tehnologii și proceduri noi și modernizate.
                     
                  3.1.4.2.   Program de asistență pentru echipamente utilizate în prevenirea și combaterea traficului de arme, muniții și explozivi, destinat SBGS, corespunzător cu necesitățile identificate în evaluarea necesităților
            Această activitate va include:
            
                        —
                     
                     
                        furnizarea unei cantități limitate de echipamente mobile și fixe, precum și a altor tipuri de mijloace tehnice și de tehnologii în sprijinul testării, al evaluării și al introducerii de noi soluții tehnologice și procedurale pentru detectarea traficului ilicit de arme, muniții și explozivi. Echipamentele vor fi furnizate anumitor structuri organizaționale din cadrul SBGS, și anume unor unități de control la frontiere (punând accentul pe nordul și nord-vestul Ucrainei), unor structuri de comandă și unor instituții de învățământ. În plus, activitatea este integrată în programul de formare cuprinzător, ceea ce înseamnă că duce la o inițiativă mai amplă de formare și dotare a SBGS. Echipamentele furnizate vor fi în conformitate cu necesitățile identificate în evaluarea necesităților.
                     
                  3.1.4.3.   Program de asistență canină în cadrul prevenirii și combaterii traficului ilicit de arme, muniții și explozivi, destinat SBGS, corespunzător cu necesitățile identificate în evaluarea necesităților
            Această activitate va include:
            
                        —
                     
                     
                        organizarea de vizite de schimb de experiență, pentru a familiariza personalul expert și instructorii relevanți din cadrul SBGS cu experiența internațională și cu bunele practici în ceea ce privește utilizarea capacităților canine în combaterea traficului ilicit de arme, muniții și explozivi și pentru a sprijini crearea de rețele de experți; și
                     
                  
                        —
                     
                     
                        revizuirea și actualizarea metodologiilor de formare și a procedurilor operaționale pentru utilizarea capacităților canine în combaterea traficului ilicit de arme, muniții și explozivi.
                     
                  3.2.   Proiectul 2: Sprijinirea Ministerului Afacerilor Interne al Ucrainei (MAI) și a Poliției Naționale a Ucrainei, care se subordonează MAI, în prevenirea și combaterea traficului ilicit de arme, muniții și explozivi
            3.2.1.   Obiectiv
            Obiectivul proiectului este de a acorda asistență MAI și PNU, care se subordonează MAI, în prevenirea și combaterea traficului ilicit de arme, muniții și explozivi.
            3.2.2.   Descriere
            MAI este una dintre autoritățile naționale-cheie din Ucraina, care nu numai că reglementează și controlează utilizarea licită de arme, muniții și explozivi, ci execută totodată măsuri operaționale și de coordonare în prevenirea și combaterea traficului ilicit de arme, muniții și explozivi, fie direct, fie prin intermediul agențiilor sale subordonate.
            Proiectul abordează lacunele verificate de la nivelul capacităților din cadrul MAI de a preveni și a combate în mod eficace traficul ilicit de arme, muniții și explozivi prin sprijinirea îmbunătățirii următoarelor elemente de la nivelul MAI: (a) capacitățile de supraveghere în ceea ce privește controlul fabricării legale, al marcării și al ținerii evidenței armelor, munițiilor și explozivilor; (b) capacitățile operaționale în ceea ce privește criminalistica, analiza, depistarea și investigarea traficului ilicit de arme, muniții și explozivi; (c) mecanismele legislative pentru reglementarea și controlul circulației și utilizării legale ale arme, muniții și explozivi, precum și sensibilizarea cu privire la deținerea ilegală, utilizarea abuzivă și traficul de arme, muniții și explozivi; și (d) mecanismele de coordonare și de cooperare pentru sprijinirea unor abordări strategice și operaționale comune în materie de prevenire și combatere a traficului ilicit de arme, muniții și explozivi cu celelalte agenții naționale relevante.
            3.2.3.   Rezultate preconizate
            Rezultatul 1: capacități sporite de supraveghere ale MAI în ceea ce privește controlul fabricării, marcării și ținerii evidenței armelor, munițiilor și explozivilor, corespunzătoare necesităților identificate în evaluarea necesităților.
            Indicatori:
            
                        —
                     
                     
                        modificări și propuneri la nivelul cadrului legislativ național, al reglementărilor MAI și al procedurilor administrative privind controlul fabricării, marcării și ținerii evidenței armelor, munițiilor și explozivilor din Ucraina;
                     
                  
                        —
                     
                     
                        modificări și propuneri la nivelul cadrului legislativ național, al reglementărilor MAI și al procedurilor administrative pentru prevenirea fabricării ilicite de arme de foc prin utilizarea de componente imprimate 3D, a reactivării ilicite a armelor de foc dezactivate, a fabricării artizanale de arme de foc și a transformării ilicite a armelor de alarmă sau a armelor de semnalizare proiectate pentru muniție oarbă sau a armelor de tip Flobert;
                     
                  
                        —
                     
                     
                        clasificator electronic uniform al armelor, munițiilor și explozivilor, elaborat, testat și reglementat spre a fi introdus în uzul curent din cadrul MAI și al altor entități guvernamentale interesate, precum și integrat în registrul de arme, muniții și explozivi al MAI.
                     
                  Rezultatul 2: capacități operaționale sporite ale MAI și ale PNU în ceea ce privește criminalistica, analiza, depistarea, urmărirea și investigarea traficului ilicit de arme, muniții și explozivi
            Indicatori:
            
                        —
                     
                     
                        capacități strategice, operaționale și tehnice îmbunătățite legate de traficul ilicit de arme, muniții și explozivi, precum și un grad mai mare de cunoștințe, aptitudini și atitudini ale personalului MAI în legătură cu activitățile criminalistice, inclusiv cu urmărirea armelor de foc confiscate, și aplicarea acestora în procesele obișnuite de lucru;
                     
                  
                        —
                     
                     
                        capacități strategice, operaționale și tehnice îmbunătățite ale PNU în ceea ce privește combaterea și detectarea traficului ilicit de arme, muniții și explozivi, inclusiv a dispozitivelor explozive improvizate și a materialelor explozive ilicite, precum și un grad mai mare de cunoștințe, aptitudini și atitudini ale personalului PNU și aplicarea acestora în procesele obișnuite de lucru.
                     
                  Rezultatul 3: capacități sporite ale MAI de îmbunătățire a mecanismelor legislative de reglementare și control al circulației și utilizării armelor, munițiilor și explozivilor, precum și o mai mare sensibilizare a opiniei publice cu privire la riscurile legate de deținerea ilegală, de utilizarea abuzivă și de traficul de arme, muniții și explozivi, corespunzător cu necesitățile identificate în evaluarea necesităților.
            Indicatori:
            
                        —
                     
                     
                        înțelegerea clară a percepțiilor, a necesităților și a gândirii din cadrul societății ucrainene și crearea unor grupuri de reflecție axate pe reglementarea și controlul circulației și utilizării armelor de foc și a altor aspecte privind armele, munițiile și explozivii;
                     
                  
                        —
                     
                     
                        un grad sporit de informare a cetățenilor ucraineni cu privire la riscurile pe care le implică deținerea ilegală, utilizarea abuzivă și traficul de arme, muniții și explozivi, prin desfășurarea de campanii de sensibilizare a opiniei publice;
                     
                  
                        —
                     
                     
                        o evaluare cuprinzătoare și o analiză a lacunelor cadrului legislativ național privind reglementarea și controlul circulației și utilizării armelor, munițiilor și explozivilor;
                     
                  
                        —
                     
                     
                        modificări și propuneri la nivelul cadrului legislativ național privind reglementarea și controlul circulației și utilizării armelor, munițiilor și explozivilor.
                     
                  Rezultatul 4: o coordonare și o cooperare sporite între agenții, ducând la dezvoltarea unei abordări strategice, a colectării de date și a analizării acestora pentru prevenirea și combaterea traficului ilicit de arme, muniții și explozivi în Ucraina, corespunzător cu necesitățile identificate în evaluarea necesităților.
            Indicatori:
            
                        —
                     
                     
                        punerea efectivă în aplicare a unor mecanisme de coordonare și cooperare care să contribuie la planificarea armonizată, dezvoltarea, punerea în aplicare (inclusiv monitorizarea și controlul) și evaluarea unei abordări strategice comune;
                     
                  
                        —
                     
                     
                        introducerea și utilizarea efectivă a unor indicatori statistici armonizați la nivel național cu privire la traficul ilicit de arme, muniții și explozivi în Ucraina;
                     
                  
                        —
                     
                     
                        recomandări pentru îmbunătățirea coordonării și cooperării între agenții, oferite unui organism național de coordonare (ONC) din domeniul controlului SALW creat prin intermediul acestui proiect;
                     
                  
                        —
                     
                     
                        capacități analitice îmbunătățite și o analiză instituționalizată a datelor privind armele de foc ilicite.
                     
                  3.2.4.   Activități
            3.2.4.1.   Promovarea și transferul de standarde internaționale și europene și de bune practici pentru controlul fabricării, marcării și ținerii evidenței armelor, munițiilor și explozivilor în Ucraina și pentru prevenirea fabricării ilicite de arme, muniții și explozivi, inclusiv prin reactivare ilicită, transformare sau alte metode.
            Această activitate va include:
            
                        —
                     
                     
                        furnizarea unei sesiuni de formare de specialitate personalizate pentru factorii de decizie politică și pentru principalii experți din cadrul MAI, inclusiv din Departamentul de Acordare a Licențelor, din Centrul Științific și de Cercetare în Domeniul Criminalității și Criminologiei, din Poliția Națională și din cadrul altor autorități de aplicare a legii; și
                     
                  
                        —
                     
                     
                        un studiu de fezabilitate privind marcarea armelor de foc deținute de autoritățile de aplicare a legii din Ucraina și de persoane civile, punând accentul pe marcarea post-producție și pe marcarea la import.
                     
                  3.2.4.2.   Elaborarea și punerea în practică a clasificatorului electronic uniform al armelor, munițiilor și explozivilor și integrarea acestuia în registrul de arme, muniții și explozivi
            Această activitate va include:
            
                        —
                     
                     
                        elaborarea și testarea unui clasificator electronic uniform al armelor, munițiilor și explozivilor; și
                     
                  
                        —
                     
                     
                        sprijin tehnic pentru punerea în practică și integrarea clasificatorului electronic uniform al armelor, munițiilor și explozivilor în registrul de arme, muniții și explozivi al MAI, precum și formare în acest sens (până la 25 de evenimente de formare).
                     
                  3.2.4.3.   Promovarea bunelor practici și a transferului de cunoștințe în domeniul criminalisticii și al investigării traficului ilicit de arme, muniții și explozivi
            Această activitate va include:
            
                        —
                     
                     
                        furnizarea a două sesiuni de formare de specialitate personalizate pentru principalii experți din cadrul MAI, inclusiv din Centrul Științific și de Cercetare în Domeniul Criminalității și Criminologiei, din Poliția Națională și din cadrul altor autorități de aplicare a legii, precum Serviciul Vamal de Stat și Parchetul. Lista orientativă a sesiunilor de formare va include: cerințe și tehnici de marcare a importurilor de arme de foc; securizarea locului infracțiunii (personalul de primă intervenție al forțelor de poliție); inspectarea locului infracțiunii și securizarea, ambalarea și inspectarea probelor (tehnicieni în domeniul criminalistic); sprijinirea urmăririi provenienței la nivel intern și internațional (tehnicieni de laborator); precum și elaborarea, înțelegerea și difuzarea de informații balistice referitoare la criminalitatea legată de arme de foc.
                     
                  3.2.4.4.   Promovarea bunelor practici, a transferului de cunoștințe și a programului de asistență în materie de echipamente pentru combaterea și detectarea traficului ilicit de arme, muniții și explozivi destinat PNU.
            Această activitate va include:
            
                        —
                     
                     
                        furnizarea unei sesiuni de formare de specialitate personalizate pentru principalii experți din cadrul Poliției Naționale și al altor autorități de aplicare a legii din Ucraina, cum ar fi SBGS și SFS/SVS, precum și realizarea de legături cu rețeaua europeană pentru arme de foc EMPACT, ce reunește agenții naționali responsabili cu aplicarea legii; și
                     
                  
                        —
                     
                     
                        achiziționarea unei cantități limitate de echipamente tehnice pentru unitățile de anchetă penală ale PNU în sprijinul noilor metodologii și soluții tehnologice privind combaterea și depistarea traficului ilicit de arme, muniții și explozivi.
                     
                  3.2.4.5.   Sondaje de opinie la nivel național, studii de atitudine și campanii de sensibilizare și comunicare publică privind riscurile legate de deținerea ilegală, de utilizarea abuzivă și de traficul de arme, muniții și explozivi.
            Această activitate va include:
            
                        —
                     
                     
                        desfășurarea de activități de cercetare și de analiză a opiniei publice cu privire la deținerea ilegală, utilizarea abuzivă și traficul de arme, muniții și explozivi;
                     
                  
                        —
                     
                     
                        un studiu aprofundat de atitudine, însoțit de discuții la nivel de grup de reflecție privind deținerea ilegală, utilizarea abuzivă și traficul de arme, muniții și explozivi; și
                     
                  
                        —
                     
                     
                        campanii de sensibilizare și comunicare publică privind reglementările juridice și riscurile legate de deținerea ilegală, de utilizarea abuzivă și de traficul de arme, muniții și explozivi și analiza impactului.
                     
                  3.2.4.6.   Promovarea îmbunătățirii mecanismelor legislative pentru reglementarea și controlul circulației și utilizării armelor, munițiilor și explozivilor și a punerii în aplicare a acestora.
            Această activitate va include:
            
                        —
                     
                     
                        o evaluare cuprinzătoare și o analiză a lacunelor din legislația și reglementările actuale privind gestionarea și controlul circulației și utilizării armelor, munițiilor și explozivilor, inclusiv din acordurile și dispozițiile legislative internaționale, sprijin pentru traducere și evaluarea punerii în practică a acestora; și
                     
                  
                        —
                     
                     
                        furnizarea de asistență din partea experților privind conceperea și redactarea de acte legislative pentru reglementarea și controlul circulației și utilizării armelor, munițiilor și explozivilor, inclusiv luarea în considerare a posibilității armonizării legislației și a aspectelor de reglementare cu reglementările și standardele internaționale relevante pentru Ucraina.
                     
                  3.2.4.7.   Promovarea dezvoltării unei abordări strategice în materie de prevenire și combatere a traficului ilicit de arme, muniții și explozivi în Ucraina
            Această activitate va include:
            
                        —
                     
                     
                        sensibilizare, furnizare de consiliere și sprijin din partea experților pentru instituirea unui ONC inter-agenții permanent în domeniul controlului SALW, alcătuit din autoritățile naționale mandatate relevante din Ucraina (6 reuniuni oficiale); ONC va fi creat prin acest proiect și va fi condus de MAI; și
                     
                  
                        —
                     
                     
                        cartografierea și ținerea evidenței tuturor inițiativelor legate de SALW din Ucraina, inclusiv a celor privind resursele comunității de donatori.
                     
                  3.2.4.8.   Promovarea dezvoltării unui sistem inter-agenții de culegere, analiză și difuzare de date privind posesia ilicită, utilizarea abuzivă și traficul ilicit de arme, muniții și explozivi.
            Această activitate va include:
            
                        —
                     
                     
                        promovarea unei metodologii comune pentru compilarea, cartografierea, compararea și utilizarea statisticilor oficiale, a unor indicatori de performanță comuni și comparabili, precum și a unui format comun necesar pentru schimbul automatizat de informații privind posesia ilicită, utilizarea abuzivă și traficul ilicit de arme, muniții și explozivi; și
                     
                  
                        —
                     
                     
                        furnizarea a două sesiuni de formare privind culegerea și analiza datelor, inclusiv evaluarea riscurilor și a amenințărilor;
                     
                  
                        —
                     
                     
                        acordarea de asistență pentru elaborarea unui raport analitic privind metodele și rutele de trafic, agregate din datele colectate de agențiile ucrainene;
                     
                  
                        —
                     
                     
                        promovarea culegerii de date defalcate și a schimbului de date între agenții în rândul autorităților naționale mandatate relevante.
                     
                  3.3.   Proiectul 3: Sprijinirea Serviciului Fiscal de Stat/Serviciului Vamal de Stat al Ucrainei (SFS/SVS) în prevenirea și combaterea traficului ilicit de arme, muniții și explozivi
            3.3.1.   Obiectiv
            Obiectivul proiectului îl constituie sprijinirea SFS/SVS pentru a-și consolida capacitatea de prevenire și combatere a traficului ilicit de arme, muniții și explozivi.
            3.3.2.   Descriere
            SFS/SVS are mandatul de a preveni și contracara contrabanda și de a combate încălcările reglementărilor vamale la punctele de trecere a frontierei de stat a Ucrainei, pe teritoriile porturilor maritime și fluviale, în aeroporturi, gări și în ale locuri stabilite de Codul vamal al Ucrainei. Aceasta include măsuri de prevenire și combatere a traficului ilicit de arme, muniții și explozivi.
            Proiectul va urmări să abordeze lacunele verificate de la nivelul capabilităților din cadrul SFS în ceea ce privește: (a) capabilitățile de formare, tehnice și operaționale pentru combaterea traficului ilicit de arme, muniții și explozivi; și (b) transferul de bune practici aplicate la nivel internațional și schimburile de informații, în special în raport cu statele membre ale UE, partenerii din Balcanii de Vest și statele din vecinătate.
            3.3.3.   Rezultate preconizate
            Rezultatul 1: Capacități consolidate ale SFS/SVS în ceea ce privește prevenirea și combaterea traficului ilicit de arme, muniții și explozivi
            Indicatori:
            
                        —
                     
                     
                        competențe sporite ale personalului care beneficiază de proiect din cadrul instituțiilor de învățământ și de formare profesională, al unităților de analiză și de investigare și al unităților operaționale relevante, în sprijinul combaterii traficului ilicit de arme, muniții și explozivi, și aplicarea acestor competențe în cadrul proceselor obișnuite de lucru;
                     
                  
                        —
                     
                     
                        capacități organizaționale și tehnice sporite ale beneficiarilor proiectului din cadrul instituțiilor de învățământ și de formare profesională, al unităților de analiză și de investigare și al unităților operaționale relevante, în sprijinul combaterii traficului ilicit de arme, muniții și explozivi și aplicarea acestor competențe în cadrul proceselor obișnuite de lucru;
                     
                  
                        —
                     
                     
                        măsuri de cooperare și crearea de rețele de experți – în contexte naționale, subregionale și internaționale – care contribuie la interoperabilitatea beneficiarilor proiectului cu omologii lor și care sunt aplicate în procesele obișnuite de lucru ale unităților și instituțiilor relevante ale beneficiarului proiectului;
                     
                  
                        —
                     
                     
                        constatările documentate ale evaluărilor și abordările în materie de management al calității sunt puse la dispoziția părților interesate din cadrul proiectului (beneficiarii primari și secundari ai proiectului, comunitatea donatorilor și OSCE) și sunt puse în practică și luate în considerare de către acestea în scopul consolidării capacităților.
                     
                  3.3.4.   Activități
            3.3.4.1.   Program de formare cuprinzător pentru combaterea traficului ilicit de arme, muniții și explozivi, destinat SFS/SVS, corespunzător cu necesitățile identificate în evaluarea necesităților
            Această activitate va include:
            
                        —
                     
                     
                        un program de formare cuprinzător pentru prevenirea și combaterea traficului ilicit de arme, muniții și explozivi, care va urma o abordare pe două niveluri: (a) prin dezvoltarea și consolidarea cunoștințelor, aptitudinilor și atitudinilor necesare ale instructorilor și formatorilor, și anume acțiuni de formare a formatorilor; și (b) prin dezvoltarea și consolidarea gradului de cunoștințe și experiență în domenii de nișă, cum ar fi încălcarea legislației vamale, echipele cu câini de serviciu, precum și formări privind mijloace tehnice, tehnologii și proceduri noi și modernizate.
                     
                  3.3.4.2.   Program de asistență pentru echipamente utilizate în prevenirea și combaterea traficului de arme, muniții și explozivi, destinat SFS/SVS, corespunzător cu necesitățile identificate în evaluarea necesităților.
            Această activitate va include:
            
                        —
                     
                     
                        furnizarea unei cantități limitate de echipamente mobile și fixe, precum și a altor tipuri de mijloace tehnice și de tehnologii în sprijinul testării, al evaluării și al introducerii de noi soluții tehnologice și procedurale pentru detectarea traficului ilicit de arme, muniții și explozivi. Echipamentele vor fi furnizate anumitor structuri organizaționale din cadrul aparatului principal, al autorităților teritoriale (punând accentul pe nordul, nord-vestul și vestul Ucrainei) și al departamentelor specializate ale SFS/SVS. În plus, activitatea este integrată organic în programul de formare cuprinzător, ceea ce înseamnă că duce la o inițiativă mai amplă de formare și dotare a SFS/SVS; și
                     
                  
                        —
                     
                     
                        sprijin tehnic pentru punerea în aplicare și adaptarea programului de formare și pentru integrarea acestuia în curriculumul de formare standard.
                     
                  3.3.4.3.   Program de asistență canină în prevenirea și combaterea traficului ilicit de arme, muniții și explozivi, destinat SFS/SVS
            Această activitate va include:
            
                        —
                     
                     
                        organizarea de vizite de schimb de experiență, pentru a familiariza personalul expert și instructorii relevanți din cadrul SFS/SVS cu experiența internațională și cu bunele practici în ceea ce privește utilizarea capacităților canine în combaterea traficului ilicit de arme, muniții și explozivi și pentru a sprijini crearea de rețele de experți;
                     
                  
                        —
                     
                     
                        revizuirea și actualizarea metodologiilor de formare și a procedurilor operaționale pentru utilizarea capacităților canine în prevenirea și combaterea traficului ilicit de arme, muniții și explozivi;
                     
                  
                        —
                     
                     
                        asistență tehnică pentru formare și soluții mobile pentru a sprijini operațiunile cu câini în combaterea traficului ilicit de arme, muniții și explozivi.
                     
                  4.   Gestionarea proiectului și sprijinul administrativ pentru punerea în aplicare a acțiunii
            Personalul special desemnat pentru proiect din cadrul Secretariatului OSCE și din biroul coordonatorului de proiecte pentru Ucraina al OSCE va coordona și gestiona punerea în aplicare va coordona și gestiona punerea în aplicare a acțiunii și a activităților din proiect aferente acesteia, astfel cum se prevede în secțiunea 3. Personalul special desemnat pentru proiect – organizat în echipe de gestionare și de punere în aplicare a proiectelor – va sprijini în continuare dezvoltarea cadrului de colaborare dintre partenerii ucraineni, precum și cooperarea și coordonarea cu comunitatea internațională.
            Personalul special desemnat pentru proiect va îndeplini următoarele sarcini:
            
                        —
                     
                     
                        gestionarea proiectelor în toate etapele ciclului de viață al proiectului;
                     
                  
                        —
                     
                     
                        supravegherea financiară zilnică a proiectelor;
                     
                  
                        —
                     
                     
                        furnizarea de expertiză tehnică și juridică, sprijinirea achizițiilor publice din cadrul proiectului;
                     
                  
                        —
                     
                     
                        comunicarea și coordonarea cu alte organizații și programe internaționale;
                     
                  
                        —
                     
                     
                        efectuarea activităților de asigurare a calității și de control al calității rezultatelor proiectelor aprobate;
                     
                  
                        —
                     
                     
                        sprijinirea autorităților ucrainene în elaborarea de noi măsuri naționale pentru consolidarea capacităților și a eforturilor colective de prevenire și combatere a traficului ilicit de arme, muniții și explozivi.
                     
                  5.   Gen
            Pentru a spori eficacitatea politicilor de control al armelor, munițiilor și explozivilor și pentru a asigura faptul că punerea lor în aplicare îmbunătățește securitatea atât pentru femei, cât și pentru bărbați, perspectiva de gen va fi integrată în acțiunile sprijinite prin prezenta decizie și va fi abordată prin intermediul consultanței și expertizei tehnice, al dezvoltării de produse bazate pe cunoaștere și al formării.
            6.   Beneficiari
            Beneficiarii direcți ai acțiunii vor fi autoritățile naționale din Ucraina responsabile de prevenirea și combaterea traficului ilicit de arme, muniții și explozivi. Autoritățile naționale care sunt avute în vedere în principal sunt: MAI, inclusiv serviciile sale compuse din experți și responsabile de acordarea licențelor, PNU, SBGS și SFS/SVS. Alte autorități naționale mandatate – precum Serviciul de Securitate al Ucrainei – vor fi implicate de la caz la caz.
            Beneficiarii indirecți ai acțiunii vor fi populația Ucrainei și cea din vecinătatea sa europeană care sunt amenințate ca urmare a folosirii de arme, muniții și explozivi cu caracter ilicit în cadrul unor activități infracționale și al terorismului, precum și ca urmare a utilizării abuzive violente a acestora.
            UE și statele sale membre vor fi și ele beneficiari indirecți ai proiectului, întrucât vor beneficia de feedback-ul oferit de autoritățile ucrainene cu privire la rutele de trafic de arme ilicite care vor fi identificate.
            7.   Vizibilitatea Uniunii
            OSCE va lua toate măsurile corespunzătoare pentru a face public faptul că acțiunea a fost finanțată de Uniune. Aceste măsuri vor fi luate în conformitate cu Manualul Comisiei privind comunicarea și vizibilitatea pentru acțiunile externe ale Uniunii Europene. OSCE va asigura astfel vizibilitatea contribuției Uniunii printr-o strategie de marcă (branding) și publicitate adecvate, evidențiind rolul Uniunii, asigurând transparența acțiunilor sale și sensibilizând publicul cu privire la motivele deciziei, precum și cu privire la sprijinul acordat de Uniune pentru decizie și la rezultatele acestui sprijin. Materialele produse de proiect vor afișa în mod clar drapelul Uniunii Europene, în conformitate cu orientările Uniunii privind utilizarea și reproducerea corespunzătoare a drapelului.
            Dat fiind că activitățile planificate variază în mare măsură în privința domeniului de aplicare și a naturii lor, se vor utiliza o serie de instrumente de promovare, inclusiv mass-media tradițională, site-uri internet, platforme de comunicare socială, materiale informative și de promovare, inclusiv infografice, broșuri, buletine informative, comunicate de presă și altele, după caz. Publicațiile, evenimentele publice, campaniile, echipamentele și lucrările de construcții achiziționate în cadrul proiectului vor purta o marcă în consecință. Pentru a amplifica și mai mult impactul prin sensibilizarea diverselor guverne naționale și a publicului, a comunității internaționale, a mass-mediei locale și internaționale, comunicarea cu fiecare grup vizat de proiect se va desfășura în limba corespunzătoare.
            8.   Durata
            Pe baza experienței punerii în aplicare a Deciziei (PESC) 2017/1424 și ținând seama de sfera de aplicare largă a acțiunii, de numărul beneficiarilor, precum și de numărul și complexitatea activităților planificate, intervalul de punere în aplicare este de 36 de luni.
            9.   Entitatea de punere în aplicare din punct de vedere tehnic
            Punerea în aplicare din punct de vedere tehnic a prezentei decizii va fi încredințată Secretariatului OSCE – Centrul de prevenire a conflictelor(CPC) și CPU al OSCE. OSCE va pune în aplicare activitățile prevăzute în prezenta decizie în mod coordonat și în cooperare cu alte organizații și agenții internaționale, îndeosebi pentru a asigura sinergii eficace și pentru a evita suprapunerea activităților.
            10.   Comitetul director
            Comitetul director pentru acest proiect va fi compus din reprezentanți ai înaltului reprezentant, ai Delegației UE la Kiev și ai entității de punere în aplicare menționate la punctul 6 din prezenta anexă. Entitatea de punere în aplicare, ajutată în acest sens de Comitetul director, va asigura faptul că punerea în aplicare a proiectului se realizează în coordonare cu celelalte forme de asistență a UE pentru Ucraina, conexe, cum ar fi strategia privind gestionarea integrată a frontierelor (sprijinită de Instrumentul european de vecinătate al Comisiei), cooperarea regională cu Balcanii de Vest în ceea ce privește controlul SALW realizat de PNUD/SEESAC [sprijinită de Deciziile (PESC) 2018/1788 (1) și (PESC) 2016/2356 (2) ale Consiliului], cooperarea dintre UE și Ucraina în materie de aplicare a legii în domeniul traficului de arme de foc (sprijinită de DG HOME din cadrul Comisiei, de Europol și de EMPACT, prioritatea Arme de foc), activitatea Conflict Armament Research în Ucraina [sprijinită de Decizia (PESC) 2017/2283 a Consiliului (3)], misiunile din cadrul politicii de securitate și apărare comune ale UE EUAM Ucraina și EUBAM Moldova și Ucraina și activitățile de sprijin pentru controlul frontierelor din cadrul acestora, precum și activitatea Organizației Internaționale pentru Migrație (OIM) privind dezarmarea, demobilizarea și reintegrarea foștilor luptători (sprijinită de Instrumentul care contribuie la stabilitate și pace al Comisiei). Comitetul director va invita periodic reprezentanți ai partenerilor guvernamentali ucraineni. Comitetul director poate, de asemenea, invita reprezentanți ai entităților implicate în proiecte în Ucraina care au un obiectiv similar sau asemănător. Comitetul director va revizui periodic punerea în aplicare a prezentei decizii, cel puțin o dată la șase luni, inclusiv prin utilizarea unor mijloace electronice de comunicare.
            11.   Raportare
            Raportarea, atât descriptivă, cât și financiară, acoperă întreaga acțiune descrisă în acordul relevant specific cu privire la contribuție și în bugetul aferent, indiferent dacă această acțiune este finanțată integral sau cofinanțată prin decizia Consiliului.
            
               (1)  Decizia (PESC) 2018/1788 a Consiliului din 19 noiembrie 2018 în sprijinul Biroului de control pentru Europa de Sud-Est și de Est asupra armelor de calibru mic și a armamentului ușor (SEESAC) pentru punerea în aplicare a foii de parcurs regionale privind combaterea traficului ilicit de arme în Balcanii de Vest (JO L 293, 20.11.2018, p. 11).
            
               (2)  Decizia (PESC) 2016/2356 a Consiliului din 19 decembrie 2016 de sprijinire a activităților SEESAC de dezarmare și control al armelor în Europa de Sud-Est în cadrul Strategiei UE de combatere a acumulării ilicite și a traficului ilicit de SALW, precum și de muniție aferentă (JO L 348, 21.12.2016, p. 60).
            
               (3)  Decizia (PESC) 2017/2283 a Consiliului din 11 decembrie 2017 în sprijinul unui mecanism global de raportare privind armele de calibru mic și armamentul ușor și alte arme și muniții convenționale ilicite pentru a reduce riscul comerțului ilicit cu acestea („iTrace III”) (JO L 328, 12.12.2017, p. 20).